text: Håndbold-brag: Team Esbjerg møder FCM Håndbold i DM-finalen
  23 maj 2015 kl. 06.18
  Lørdag aften spiller håndboldkvinderne i Team Esbjerg deres vigtigste kamp nogensinde, når de på hjemmebane i Blue Water Dokken spiller om guldmedaljerne og det danske mesterskab.
  Guldbraget bliver overværet af det højeste antal tilskuere til en håndboldkamp i Esbjerg nogensinde: 3.386.
  Der er få ståpladser tilbage, som ventes udsolgt i løbet af eftermiddagen.
  -Vi håber, det får betydning for kampens forløb, at så mange bakker os op. Tilhængerne har været rigtig gode i de seneste tre-fire kampe, og hvis de og spillerne løfter sig yderligere 10 procent, har vi gode chancer, siger Team Esbjergs cheftræner, Lars Frederiksen på klubbens hjemmeside.
  Team Esbjerg er uden skader og stiller med samme trup som i den første DM-finale.
  Hvem der vinder afgøres ved 21.15-tiden i aften efter en forhåbentlig mindeværdig lørdag i Esbjerg.
  Næstformand i Dansk Håndbold Forbund Carsten Grønmann Larsen overrækker efter kampen medaljerne af guld og sølv.
  TV SYD følger optakten til kampen i aften.
  Læs meget mere om Team Esbjergs forberedelser til DM i aften
  